CELEX: 32022R0629
Language: sl
Date: 2022-01-12 00:00:00
Title: Delegirana uredba Komisije (EU) 2022/629 z dne 12. januarja 2022 o spremembi regulativnih tehničnih standardov iz Delegirane uredbe (EU) 2017/583 zaradi prilagoditve pragov likvidnosti in percentilov trgovanja, ki se uporabljajo za določitev obsega, značilnega za instrument, pri nekaterih nelastniških instrumentih (Besedilo velja za EGP)

13.4.2022   
               
               
                  SL
               
               
                  Uradni list Evropske unije
               
               
                  LI 115/1
               
            
         DELEGIRANA UREDBA KOMISIJE (EU) 2022/629
         z dne 12. januarja 2022
         o spremembi regulativnih tehničnih standardov iz Delegirane uredbe (EU) 2017/583 zaradi prilagoditve pragov likvidnosti in percentilov trgovanja, ki se uporabljajo za določitev obsega, značilnega za instrument, pri nekaterih nelastniških instrumentih
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov ter spremembi Uredbe (EU) št. 648/2012 (1) in zlasti člena 9(5), tretji pododstavek, Uredbe,
         ob upoštevanju naslednjega:
         
                     (1)
                  
                  
                     Delegirana uredba Komisije (EU) 2017/583 (2) določa zahteve glede preglednosti, ki se uporabljajo za obveznice, strukturirane finančne produkte, pravice do emisij in izvedene finančne instrumente. Da bi se zagotovilo nemoteno izvajanje navedenih zahtev, je bil z navedeno delegirano uredbo uveden postopni pristop, v skladu s katerim se od leta 2019 naprej v obdobju štirih let vsako leto začnejo uporabljati nekateri pragovi za preglednost. To postopno uvajanje omogoča postopno razširitev uporabe zadevnih obveznosti glede preglednosti. To zadeva zlasti merilo „povprečnega dnevnega števila poslov“, ki se uporablja za določitev obveznic, za katere obstaja likviden trg, in percentile poslov, ki se uporabljajo za določitev obsega, značilnega za instrument (SSTI), ki omogoča opustitev obveznosti glede preglednosti pred trgovanjem.
                  
               
                     (2)
                  
                  
                     V okviru tega postopnega uvajanja premik na naslednjo stopnjo ni samodejen. Evropski organ za vrednostne papirje in trge (ESMA) mora vsako leto predložiti Komisiji oceno primernosti premika na naslednjo stopnjo. ESMA mora v svoji oceni analizirati razvoj obsega trgovanja z zadevnimi finančnimi instrumenti na sedanji stopnji in predvideti morebiten učinek, ki bi ga premik na naslednjo stopnjo lahko imel na razpoložljivo likvidnost in udeležence na trgu. Če je to ustrezno, mora ESMA skupaj s svojim poročilom predložiti revidiran regulativni standard, s katerim se prag prilagodi na naslednjo stopnjo.
                  
               
                     (3)
                  
                  
                     ESMA je 22. julija 2021 Komisiji predložil oceno in revidirane regulativne standarde. ESMA ugotavlja, da se je od 1,57 % do 2,58 % obveznic, s katerimi se je trgovalo med prvim in četrtim četrtletjem leta 2020, štelo za likvidne na podlagi meril, ki se uporabljajo na stopnji S2. Premik na stopnjo S3 pomeni približno 40-odstotno povečanje.
                  
               
                     (4)
                  
                  
                     Kar zadeva SSTI, ESMA ugotavlja, da bo premik s stopnje S2 na stopnjo S3 najbolj vplival na trgovanje z državnimi obveznicami in drugimi javnimi obveznicami, saj bo povečanje za te instrumente največje. S temi instrumenti pa se običajno trguje v razponu od 3 milijonov EUR do 6 milijonov EUR. ESMA zato meni, da bi pri premiku na stopnjo S3 SSTI pred trgovanjem ostal dovolj nizek, da bi bili ponudniki likvidnosti zaščiteni pred tržnim učinkom, ki izhaja iz velikih naročil, hkrati pa bi se zagotovilo, da bi preglednost pred trgovanjem veljala za večje število likvidnih obveznic.
                  
               
                     (5)
                  
                  
                     Ob upoštevanju ocene, ki jo je opravil ESMA, in omejene ravni preglednosti na trgih obveznic, omejenih učinkov na konkurenco na trgu in dejstva, da bi bil prag še vedno dovolj nizek, da bi ponudnike likvidnosti zaščitil pred morebitnim tržnim učinkom, ki izhaja iz velikih naročil, je primerno preiti na stopnjo S3 za obveznice, za katere obstaja likvidni trg, in za instrument SSTI za obveznice. Premik na stopnjo S3 bi moral povečati raven preglednosti, ki je na voljo na trgu obveznic, ne da bi to negativno vplivalo na likvidnost.
                  
               
                     (6)
                  
                  
                     Delegirano uredbo (EU) 2017/583 bi bilo zato treba ustrezno spremeniti.
                  
               
                     (7)
                  
                  
                     Ta uredba temelji na osnutku regulativnih tehničnih standardov, ki ga je ESMA predložil Komisiji.
                  
               
                     (8)
                  
                  
                     ESMA je opravil odprta javna posvetovanja o osnutku regulativnih tehničnih standardov, na katerem temelji ta uredba, analiziral potencialne povezane stroške in koristi ter zaprosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (3) –
                  
               SPREJELA NASLEDNJO UREDBO:
         
            Člen 1
            Spremembe Delegirane uredbe (EU) 2017/583
            Člen 17 Delegirane uredbe (EU) 2017/583 se spremeni:
            
                        (a)
                     
                     
                        odstavek 1 se nadomesti z naslednjim:
                        
                           „1.   Za določitev obveznic, za katere likviden trg za namene člena 6 in v skladu z metodologijo iz člena 13(1), točka (b), ne obstaja, se uporabi pristop za merilo likvidnosti ‚povprečno dnevno število poslov‘, pri čemer se uporabi ‚povprečno dnevno število poslov‘, ki ustreza stopnji S3 (7 dnevnih poslov).“;
                        
                     
                  
                        (b)
                     
                     
                        odstavek 3 se nadomesti z naslednjim:
                        
                           „3.   Za določitev obsega, značilnega za finančni instrument, za namene člena 5 in v skladu z metodologijo iz člena 13(2), točka (b)(i), se uporabi pristop za percentil poslov, ki se mora uporabiti, pri čemer se upošteva percentil poslov, ki ustreza stopnji S3 (50. percentil).
                           Za določitev obsega, značilnega za finančni instrument, za namene člena 5 in v skladu z metodologijo iz člena 13(2), točke (b)(ii) do (iv), se uporabi pristop za percentil poslov, ki se mora uporabiti, pri čemer se upošteva percentil poslov, ki ustreza stopnji S1 (30. percentil).“.
                        
                     
                  
         
            Člen 2
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 12. januarja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 173, 12.6.2014, str. 84.
         
            (2)  Delegirana uredba Komisije (EU) 2017/583 z dne 14. julija 2016 o dopolnitvi Uredbe (EU) št. 600/2014 Evropskega parlamenta in Sveta o trgih finančnih instrumentov v zvezi z regulativnimi tehničnimi standardi o zahtevah glede preglednosti za mesta trgovanja in investicijska podjetja v zvezi z obveznicami, strukturiranimi finančnimi produkti, pravicami do emisij in izvedenimi finančnimi instrumenti (UL L 87, 31.3.2017, str. 229).
         
            (3)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).